Christine Antorini (S), 2006-03-03:
I Esbjerg ligger CVU Vest, som fra starten har valgt at fungere som et ubetinget CVU, og som nu har en stærk profil og markedsføring inden for en række mellemlange professionsuddannelser på det pædagogiske og sundhedsfaglige område.
Man kan blive lærer, pædagog, fysioterapeut, ergoterapeut, jordemoder, socialrådgiver og sygeplejerske inden for den CVU-konstruktion.
Hvis vi så kaster blikket lidt mere nordpå, er der et Sundheds CVU Nordjylland, som tilbyder en række sundhedsuddannelser i tæt samarbejde med Aalborg Universitet, der i øvrigt som universitet også har sin særlige profil og styrke i forhold til mere anvendelsesorienteret forskning.
Det er i øvrigt også et af de steder, hvor en professionsuddannelse som socialrådgiveruddannelsen ligger på universitetet.
Her har man også koblet AMU-aktiviteter på.
Så kan vi endelig kaste blikket på hovedstadsområdet, hvor der er et CVU Storkøbenhavn, som har etableret et fast samarbejde mellem seks lærer- og pædagogseminarier, og som har et særligt fokus på professionsrettet forskningsudvikling via ti videnscentre.
Så det er ikke så nyt, at man etablerer det på CVU’erne; her har de f.eks. Nationalt Videncenter for Inklusion og Eksklusion og for naturfagsdidaktik.
Det viser bredden i CVU-konstruktionerne, samtidig med at det også viser, at der faktisk er sket rigtig meget i løbet af de 5 år, hvor CVU’erne har kunnet etablere sig og finde ud af forskellige samarbejder.
Men et af de problemer, der har været, var jo, at da CVU-loven blev vedtaget, var det ikke mindst partiet Venstre, som var stærk modstander af at sikre sig, at der kom en entydig ledelsesstruktur, sådan at man kunne få nogle velfungerende, stærke ledelser, der kunne udvikle uddannelsernes kvalitet.
Derfor er vi i Socialdemokratiet også glade for, at der i det oplæg, der nu ligger fra regeringen til Globaliseringsrådet, er taget stilling til, at der skal være en klar og entydig ledelsesstruktur, så man kan fokusere på det, der er vigtigt, nemlig at få lavet nogle meget attraktive professionsuddannelser til unge mennesker inden for en række uddannelser både rettet mod det offentlige og private, og som mange unge mennesker også gerne vil tage.
Det er et stort samfundsmæssigt behov.
Det, der er vigtigt, er at sikre, at der kommer sammenhæng i de konstruktioner, der måtte komme fremover.
Når vi tager universiteterne, CVU’erne og alle institutionerne i praksis – folkeskoler, daginstitutioner eller ude i erhvervslivet inden for ingeniørområderne, hele det her store, brede felt af arbejdspladser, hvor der er praktik – kan man se, at hvis man virkelig tænker fremtidens CVU-konstruktion konstruktivt, kan man få viden, uddannelse, efteruddannelse og praksis til at spille sammen på en måde, hvor alle niveauer får gavn af hinanden.
Det var hele intentionen med at lave CVUkonstruktionerne, som vi synes det er vigtigt at have for øje også i fremtidens overvejelser om, hvordan CVU’erne skal udvikle sig.
For Socialdemokraterne er det afgørende, at forskning og videreudvikling styrkes i et tæt gensidigt samspil, og det er lige så vigtigt, at de barrierer, der desværre stadig væk er imellem uddannelserne, fjernes, hvad enten man tager en kort videregående uddannelse eller en mellemlang videregående uddannelse.
Og så skal der ses på et udviklingsarbejde og på, hvordan de to sektorer understøtter hinanden.
Vi støtter også i Socialdemokratiet den bevægelse, der allerede er i gang og har været det længe om at styrke CVU’erne i større og stærkere uddannelsesmiljøer, så de får den klare profil og kvalitet, som professionsuddannelserne så afgjort har fortjent.
Men vi tror, det er helt afgørende for, at det her lykkes, og at det rent faktisk bliver gode uddannelser i hele Danmark, at man tænker i, at der er store regionale forskelle i Danmark, som jeg prøvede at illustrere ved at gøre rede for forskellene i de CVU-konstruktioner, vi ser allerede i dag.
For os er målet ikke, at der skabes lige præcis seks eller otte CVU’er eller højskoler, eller hvad det ender med at komme til at hedde.
Nej, det, der er målet for os, er, at vi skruer uddannelserne sammen, så de bliver endnu mere attraktive for endnu flere unge inden for det her meget vigtige arbejdsmarked, som vi har behov for fremover.
Jeg vil gerne som udgangspunkt for den videre drøftelse på vegne af Socialdemokraterne, De Radikale, SF og Enhedslisten fremsætte følgende forslag til vedtagelse:
Forslag til vedtagelse
»Folketinget opfordrer regeringen til at styrke CVU’erne, så flere gennemfører professionsuddannelser:
Strukturen – at fortsætte udviklingen og profileringen af CVU’erne, så de matcher regionale krav, og fastholde landsdækkende udbud af centrale professionsuddannelser, – at styrke sammenhængen mellem grunduddannelse, efter- og videreuddannelse og videncenterdannelse i samarbejde med universiteterne, – at styrke udviklingsarbejde mellem MVU og KVU for at skabe sammenhænge i videregående uddannelser og – at fremme demokrati for studerende og medarbejdere på CVU’erne.
– Uddannelserne – at sikre videreuddannelsesperspektiver for professionsbachelorer, herunder direkte adgang til relevante master- og kandidatuddannelser fra professionsbachelorniveauet, – at styrke forskningstilknytningen, videndelingen og den praksisnære udvikling mellem universiteter, CVU’ere og de private og offentlige erhverv/institutioner, – at kvalificere studiepraktikken og sammenhængen mellem teori og praktik i uddannelserne og – at fremme udvikling og udbud af nye uddannelser.
Økonomi – at sikre stabil, god økonomi, så CVU’erne kan udbyde uddannelser af høj kvalitet, og – et selvstændigt økonomisk fundament til forskningstilknytnings- og videncenteropgaver.«